กฎกระทรวง ฉบับที่ 3 (พ.ศ. 2529) ออกตามความในพระราชบัญญัติจัดหางานและคุ้มครองคนหางาน พ.ศ. 2528
กฎกระทรวง
กฎกระทรวง
ฉบับที่ ๓ (พ.ศ. ๒๕๒๙)
ออกตามความในพระราชบัญญัติจัดหางานและคุ้มครองคนหางาน
พ.ศ. ๒๕๒๘[๑]
 

อาศัยอำนาจตามความในมาตรา ๕ มาตรา ๙ (๑๑) มาตรา ๑๖
วรรคหนึ่งมาตรา ๓๑ (๑) (๗) และมาตรา ๔๗
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ข้อ ๑
การขอรับใบอนุญาตจัดหางานให้คนหางานทำงานในประเทศ
ผู้ขออนุญาตต้องมีหลักประกันเป็นเงินสด พันธบัตรของรัฐบาลไทย
หรือสัญญาค้ำประกันของธนาคาร เป็นจำนวนเงินหนึ่งแสนบาทวางไว้กับนายทะเบียน

ข้อ ๒
การขอรับใบอนุญาตจัดหางานให้คนหางานเพื่อไปทำงานในต่างประเทศผู้ขออนุญาตต้องมีทุนจดทะเบียนและชำระแล้วไม่น้อยกว่าหนึ่งล้านบาท
และมีหลักประกันเป็นเงินสด พันธบัตรของรัฐบาลไทย หรือสัญญาค้ำประกันของธนาคาร เป็นจำนวนเงินห้าแสนบาทวางไว้กับนายทะเบียน

ข้อ ๓
การขอจดทะเบียนตัวแทนจัดหางาน ผู้รับอนุญาตต้องวางหลักประกันเป็นเงินสด
พันธบัตรของรัฐบาลไทย หรือสัญญาค้ำประกันของธนาคาร
สำหรับตัวแทนจัดหางานแต่ละคนที่ขอจดทะเบียน เป็นจำนวนเงินคนละห้าหมื่นบาทไว้กับนายทะเบียน


ให้ไว้ ณ วันที่ ๑๘ กุมภาพันธ์ พ.ศ. ๒๕๒๙
พลเอก สิทธิ จิรโรจน์
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๙ (๑๑)
มาตรา ๑๖วรรคหนึ่ง มาตรา ๓๑ (๑) (๗) และมาตรา ๔๗
แห่งพระราชบัญญัติจัดหางานและคุ้มครองคนหางานพ.ศ. ๒๕๒๘
บัญญัติให้ผู้ขออนุญาตจัดหางานและผู้รับอนุญาตจัดหางาน ต้องมีหลักประกันวางไว้กับนายทะเบียนในการของรับใบอนุญาตจัดหางาน
และในการขอจดทะเบียนตัวแทนจัดหางานรวมทั้งบัญญัติให้นิติบุคคลผู้ขออนุญาตจัดหางานให้คนหางานเพื่อไปทำงานในต่างประเทศ
ต้องมีทุนจดทะเบียนและมีการชำระทุนแล้ว เป็นจำนวนตามที่กำหนดในกฎกระทรวง จึงจำเป็นต้องออกกฎกระทรวงนี้






















วิภา/ผู้จัดทำ
๘ กุมภาพันธ์ ๒๕๕๕












[๑] ราชกิจจานุเบกษา
เล่ม ๑๐๓/ตอนที่ ๓๓/ฉบับพิเศษ หน้า ๖/๒๘ กุมภาพันธ์ ๒๕๒๙